În 2023, în județul Suceava a fost confiscată cea mai mare cantitate de lemne fără acte din ultimii cinci ani
În anul 2023, structurile Inspectoratului de Poliție Județean Suceava cu atribuţiuni în domeniul silvic au organizat independent sau în cooperare cu celelalte instituţii abilitate, Garda Forestieră Suceava şi Direcţia Silvică Suceava, 3.005 de controale pentru prevenirea criminalităţii şi combaterii în domeniul silvic. Controalele au vizat obiective cu specific silvic, cum ar fi exploatări forestiere, depozite, ocoale silvice, instalații de debitat, piețe, târguri, etc.. În același timp au fost verificate 3.860 de vehicule și căruțe atelaje hipo și au fost înregistrate 220 dosare penale privind infracţiuni la Codul Silvic, în scădere cu 64 față de anul 2022. Potrivit unei informări care a fost prezentată astăzi În Colegiul Prefectural pe parcursul anului trecut a fost confiscată cantitatea totală de 16.142,93 m.c. material lemnos cu o valoare de circa 3.365.380 lei, din care 3.410,33 m.c. material lemnos cu o valoare de 1.357.907,21 lei de către Serviciul de Ordine Publica, 3.889,37 m.c. material lemnos cu o valoare de 2.149.379,11 lei de către structurile de poliție economică și 118.329 mc in valoare de cca. 30.000 lei de către structurile de poliție rutieră.
De asemenea a fost confiscată și cantitatea de 2,494,81 mc material lemnos din tăieri ilegale, în valoare de 739.040 lei și au fost indisponibilizate 23 autovehicule în valoare de cca. 750.000 Euro. "Se remarcă faptul că, în anul 2023 s-a confiscat cea mai mare cantitate de material lemnos din ultimii 5 ani și au fost indisponibilizate cele mai multe vehicule utilizate la transportul ilicit de material lemnos. Din analiza indicatorilor obţinuţi în anul 2023la nivelul I.P.J. Suceava, se constată faptul că activităţile ce s-au desfăşurat pe această linie de muncă au cunoscut o îmbunătățire continuă, infracţionalitatea silvică sesizată scăzând semnificativ față de anul 2022, crescând numărul de dosare soluționate, de asemenea crescând cu un procent important și activitățile reactiv-preventive exprimate în contravenții aplicate și volumul materialului lemnos confiscat, comparativ cu anul precedent", se arată în informarea Poliției Suceava.
Potrivit aceleiași surse, în 2023, în premieră, au fost desfășurate și acțiuni care au vizat nu doar confiscarea de material lemnos tăiat sau transportat ilegal, ci și salvarea efectivă de la tăiere ilegală a unor arbori. Poliția Suceava a dat un exemplu de la Poliţia Dorna Candrenilor care a întocmit un complex dosar de urmărire penală privind săvârșirea infracţiunii de "Folosirea dispozitivului special de marcat fără drept", faptă prev. de art. 107ind. 1 alin. (1) din Legea 46/2008. Astfel, polițiștii au dispus reţinerea scriptică a patru partizi care fac obiectul dosarului penal, existând suspiciunea rezonabilă că au fost arborii marcaţi în verde. Astfel la data de 20.03.2023 în cadrul acțiunii organizată de către Poliţia Vatra Dornei, lucrătorii din cadrul Postului de Poliție Dorna Candrenilor s-au deplasat în fondul naţional de stat administrat de către Ocolul Silvic Dorna Candrenilor, respectiv în cele patru partizi care fac obiectul dosarului penal mai sus menţionat. Prin Ordonanţa din 20.03.2023, lucrătorii de poliţie judiciară au dispus reţinerea cantităţii de de 1751,13 m.c cu o valoare de 41.624.709 lei material lemnos (peste 2.500 de arbori marcaţi) esență rășinoase din partizile constituite în Cantonul Silvic numărul 9 Izvoarele Dornei, U.P. IV Strunioru. Masa lemnosă a fost indisponibilizată şi predată către O.S. Dorna Candrenilor. Cercetările sunt continuate în dosarul de urmărire penală privind săvârșirea infracţiunii de "Folosirea dispozitivului special de marcat fără drept", faptă prev. de art. 107 ind. 1 alin. (1) din Legea 46/2008 modificată.